അതിരപ്പിള്ളി വനമേഖലയില് ഉരുള് പൊട്ടിയതായി സൂചന ചാലക്കുടി പരിയാരത്ത് കപ്പത്തോട് കരകവിഞ്ഞൊഴുകി 15ലേറെ വീടുകള് വെള്ളത്തിനടിയിലായി തൃശൂര്: ചാലക്കുടി പരിയാരത്ത് കപ്പത്തോട് കരകവിഞ്ഞൊഴുകി. അതിരപ്പിള്ളി വനമേഖലയില് ഉരുള് പൊട്ടിയതാകാം ഇതിന് കാരണമെന്നാണ് സൂചന. 15ലേറെ വീടുകള് വെള്ളത്തിനടിയിലായി. പണ്ടാരംപാറ മേഖലയില് നിന്നാണ് വെള്ളം കുത്തിയൊലിച്ച് വന്നത്. ആളപായമൊന്നും ഇതുവരെ റിപ്പോര്ട്ട് ചെയ്തിട്ടില്ല. അതേസമയം, സംസ്ഥാനത്ത് ഇന്നും മഴ കനക്കുമെന്ന മുന്നറിയിപ്പുമായി കാലാവസ്ഥ നിരീക്ഷണ കേന്ദ്രം. ഒറ്റപ്പെട്ടയിടങ്ങളില് ശക്തമായ മഴ ലഭിക്കാന് സാധ്യതയുള്ളതിനാല്. അഞ്ച് ജില്ലകളില് യെല്ലോ അലേര്ട്ട് പ്രഖ്യാപിച്ചു. എറണാകുളം, ഇടുക്കി, തൃശ്ശൂര്, പാലക്കാട്, മലപ്പുറം ജില്ലകളിലാണ് യെല്ലോ അലേര്ട്ട് പ്രഖ്യാപിച്ചിരിക്കുന്നത് കാലവര്ഷം തീരുന്ന ചൊവ്വാഴ്ച തുലാവര്ഷം ആരംഭിക്കുമെന്ന മുന്നറിയിപ്പുണ്ട്. അതേ സമയം ഇടുക്കി അണക്കെട്ടിന്റെ മൂന്നാമത്തെ ഷട്ടര് അടയ്ക്കുന്നതുമായി സംബന്ധിച്ച് ഇന്ന് ചര്ച്ച നടത്തും. കഴിഞ്ഞ ദിവസങ്ങളില് അതിതീവ്ര മഴ ലഭിച്ച പ്രദേശങ്ങളില് മണ്ണിടിച്ചിലും ഉരുള്പൊട്ടലിനും സാദ്ധ്യത കൂടുതലായതിനാല് അതീവ ജാഗ്രത പുലര്ത്താന് നിര്ദ്ദേശമുണ്ട്. താഴ്ന്ന പ്രദേശങ്ങള്, നദീതീരങ്ങള് തുടങ്ങിയ ഇടങ്ങളില് താമസിക്കുന്നവര്ക്കും അതീവ ജാഗ്രത പാലിക്കണമെന്ന് കാലാവസ്ഥാ നിരീക്ഷണകേന്ദ്രം മുന്നറിയിപ്പ് നല്കി. ചൊവ്വാഴ്ച തുലാവര്ഷം എത്തുന്നതിന് മുന്നോടിയായി കിഴക്കന് കാറ്റ് സജീവമായതും തെക്കന് തമിഴ്നാട് തീരത്ത് ചക്രവാതച്ചുഴി രൂപപ്പെട്ടതുമാണ് മഴയ്ക്ക് കാരണം. തിങ്കളാഴ്ച വരെ മഴ തുടര്ന്നേക്കാമെന്നാണ് മുന്നറിയിപ്പ്. ഇടിമിന്നലിനും ശക്തമായ കാറ്റിനും സാധ്യതയുണ്ടെന്നും മുന്നറിയിപ്പില് പറയുന്നു. കാറ്റ് ശക്തമാകാന് സാദ്ധ്യതയുളളതിനാല് മത്സ്യതൊഴിലാളികള് കടലില് പോകുന്നതിന് വിലക്കുണ്ട്. Tags